CELEX: 52011TA1216(03)
Language: hu
Date: 2011-10-25 00:00:00
Title: Jelentés az Innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó éves beszámolójáról, a közös vállalkozás válaszaival együtt

16.12.2011   
            
            
               HU
            
            
               Az Európai Unió Hivatalos Lapja
            
            
               C 368/17
            
         JELENTÉS
   az Innovatív gyógyszerek kutatására irányuló kezdeményezést megvalósító közös vállalkozás 2010-es pénzügyi évre vonatkozó éves beszámolójáról, a közös vállalkozás válaszaival együtt
   2011/C 368/03
   
      BEVEZETÉS
   
   
               1.
            
            
               Az Innovatív gyógyszerek kutatására irányuló közös technológiai kezdeményezést megvalósító európai közös vállalkozást (IMI közös vállalkozás) 2007 decemberében hozták létre (1) tíz évre, brüsszeli székhellyel.
            
         
               2.
            
            
               Az IMI közös vállalkozás a gyógyszerfejlesztési folyamat hatékonyságának és eredményességének jelentős mértékű javítására törekszik, azzal a hosszú távú céllal, hogy a gyógyszeripari ágazat által gyártott innovatív gyógyszerek hatékonyabbá és biztonságosabbá váljanak (2).
            
         
               3.
            
            
               A közös vállalkozás alapító tagjai a Bizottság által képviselt Európai Unió, valamint az Európai Gyógyszergyártók Szövetsége (EFPIA). Bármely, a tagállamokban és a hetedik keretprogramhoz (3) társult országokban közvetlenül vagy közvetve a kutatás-fejlesztéshez támogatást biztosító jogalany kérheti felvételét az IMI közös vállalkozás tagjai közé.
            
         
               4.
            
            
               Az IMI közös vállalkozás működési költségeihez, illetve kutatási tevékenységeihez az Európai Unió – a hetedik keretprogram költségvetéséből – legfeljebb egymilliárd euróval járul hozzá. Az Európai Unió és az EFPIA, mint alapító tagok, egyenlő mértékben járulnak hozzá a működési költségekhez, amely hozzájárulás egyikük részéről sem haladhatja meg a teljes uniós finanszírozás 4 %-át. Minden más tag a kutatási tevékenységekhez nyújtott hozzájárulásával arányos mértékben járul hozzá a működési költségek fedezéséhez. Az EFPIA-tagsággal rendelkező kutatócégek a kutatási tevékenységek finanszírozásában vesznek részt, olyan természetbeni hozzájárulások (4) révén, amelyek értéke nem lehet kevesebb az uniós pénzügyi hozzájárulás összegénél (5).
            
         
               5.
            
            
               A közös vállalkozás 2009. november 16-án kezdte meg önálló működését.
            
         
      MEGBÍZHATÓSÁGI NYILATKOZAT
   
   
               6.
            
            
               Az Európai Unió működéséről szóló szerződés 287. cikkének (1) bekezdése alapján a Számvevőszék ellenőrizte egyrészt az IMI közös vállalkozás éves beszámolóját (6), amely a 2010. december 31-én véget ért pénzügyi évre vonatkozó pénzügyi kimutatásokból
                   (7) és a költségvetés végrehajtásáról szóló jelentésekből
                   (8) áll, másrészt azt, hogy a beszámoló alapjául szolgáló tranzakciók jogszerűek és szabályszerűek voltak-e.
            
         
               7.
            
            
               Ennek a megbízhatósági nyilatkozatnak az 1605/2002/EK, Euratom tanácsi rendelet 185. cikkének (2) bekezdése értelmében (9) az Európai Parlament és a Tanács a címzettje.
            
         
      Az igazgató felelőssége
   
   
               8.
            
            
               Az igazgató, mint engedélyezésre jogosult tisztviselő, a közös vállalkozás pénzügyi szabályzatával összhangban, saját felelősségére és a jóváhagyott előirányzatok összeghatárain belül végrehajtja a költségvetés bevételeit és kiadásait (10). Az igazgató feladata a szervezeti struktúra felállítása (11) és az, hogy kialakítsa az akár csalásból, akár tévedésből eredő lényegi hibáktól mentes végleges beszámoló elkészítésére vonatkozó belső irányítási és kontrollrendszereket, illetve eljárásokat (12), valamint, hogy biztosítsa a beszámoló alapjául szolgáló tranzakciók jogszerűségét és szabályszerűségét.
            
         
      A Számvevőszék felelőssége
   
   
               9.
            
            
               A Számvevőszék feladata, hogy ellenőrzése alapján megbízhatósági nyilatkozatot készítsen a közös vállalkozás éves beszámolójának megbízhatóságára, valamint az annak alapjául szolgáló tranzakciók jogszerűségére és szabályszerűségére vonatkozóan.
            
         
               10.
            
            
               A Számvevőszék az IFAC és az ISSAI (13) nemzetközi ellenőrzési standardjaival és etikai kódexével összhangban végezte ellenőrzését. Ezek a standardok megkövetelik, hogy a Számvevőszék megfeleljen bizonyos etikai követelményeknek, és az ellenőrzést úgy tervezze meg és végezze el, hogy kellő bizonyosságot nyerhessen arra nézve, hogy a beszámoló mentes a lényegi hibáktól, valamint, hogy az alapjául szolgáló tranzakciók jogszerűek és szabályszerűek.
            
         
               11.
            
            
               A számvevőszéki ellenőrzés magában foglalja olyan eljárások elvégzését, amelyek révén ellenőrzési bizonyíték nyerhető a beszámolóban szereplő összegekről és információkról, valamint a beszámoló alapjául szolgáló tranzakciók jogszerűségéről és szabályszerűségéről. A számvevőszéki ellenőrök megítélésén múlik, hogy milyen eljárásokat alkalmaznak, például azon kockázat értékelésére, hogy vannak-e – akár csalás, akár tévedés okozta – lényegi hibák, illetve jogszerűtlen és szabályszerűtlen tranzakciók a beszámolóban. A kockázat ilyen felmérésekor a körülményeknek megfelelő ellenőrzési eljárások megtervezése érdekében figyelembe vesszük a szervezetnek a beszámoló elkészítése és bemutatása szempontjából releváns belsőkontroll-rendszereit. A számvevőszéki ellenőrzés felméri továbbá, hogy az alkalmazott számviteli politikák megfelelőek-e, illetve a vezetés által készített számviteli becslések ésszerűek-e, valamint kiterjed a beszámoló általános bemutatásának értékelésére is.
            
         
               12.
            
            
               A Számvevőszék meggyőződése, hogy a rendelkezésére álló ellenőrzési bizonyítékok elégséges és megfelelő alapot nyújtanak az alább kifejtett véleményekhez.
            
         
      
         Vélemény a beszámoló megbízhatóságáról
      
   
   
               13.
            
            
               A Számvevőszék véleménye szerint a közös vállalkozás éves beszámolója minden lényeges szempontból híven és a közös vállalkozás pénzügyi szabályzatának előírásaival összhangban tükrözi a 2010. december 31-i pénzügyi helyzetet, illetve az akkor véget ért évben lezajlott gazdasági események eredményét.
            
         
      
         Vélemény a beszámoló alapjául szolgáló tranzakciók jogszerűségéről és szabályszerűségéről
      
   
   
               14.
            
            
               A Számvevőszék véleménye szerint a közös vállalkozás 2010. december 31-én véget ért pénzügyi évre vonatkozó éves beszámolóját megalapozó tranzakciók minden lényeges szempontból jogszerűek és szabályszerűek.
            
         
               15.
            
            
               A 16–24. bekezdésben szereplő megjegyzések nem kérdőjelezik meg a Számvevőszék véleményeinek érvényét.
            
         
      MEGJEGYZÉSEK A KÖLTSÉGVETÉSI ÉS PÉNZGAZDÁLKODÁSRÓL
   
   
      
         A költségvetés végrehajtása
      
   
   
               16.
            
            
               Az irányítótestület csak 2010. március 16-án fogadta el a 2010-es költségvetési és megvalósítási tervet (14). A késedelem abból adódott, hogy a közös vállalkozás tagjai nem tudtak egyhamar megállapodni abban, hogy melyek legyenek az éves megvalósítási tervbe bekerülő tudományos prioritások. Ez késleltette a pályázati felhívás kiírását. Az év során a közös vállalkozás meghirdette a harmadik pályázati felhívást (15), lezárta a második pályázati felhívás tárgyalási folyamatát (16), valamint elkezdte kifizetni az első pályázati felhívás nyertes projektjeiben részt vevő kedvezményezettek beérkező költségigényléseit (17).
            
         
               17.
            
            
               A végleges költségvetés 107 millió euro összegű kötelezettségvállalási előirányzatot és 29 millió euro összegű kifizetési előirányzatot tartalmazott. Ezenkívül 3 millió euro kötelezettségvállalási előirányzatot és 78,6 millió euro kifizetési előirányzatot áthoztak 2009-ről. A rendelkezésre álló kötelezettségvállalási előirányzatok felhasználási aránya 6 %, a kifizetési előirányzatoké pedig 35 % volt. A kötelezettségvállalási előirányzatokból 98,6 millió eurót áthoztak 2011-re, a 2009-ről áthozott kifizetési előirányzatokból pedig 64 millió euro összegű előirányzatot az év végén töröltek. A költségvetés végrehajtásának alacsony mértékét a készpénzkészlet is tükrözi, amely az év végén 71 millió euro volt (a 2010-ben rendelkezésre álló kifizetési előirányzatok 65 %-a).
            
         
      
         Belsőkontroll-rendszerek
      
   
   
               18.
            
            
               A közös vállalkozás 2010-ben még nem alakította ki teljeskörűen belső kontrolljait és pénzügyi információs rendszerét. További munkára elsősorban a számlazárással, valamint az operatív kiadások könyvelésével és összegük meghatározásával kapcsolatos számviteli folyamatok és kontrollmechanizmusok létrehozása és dokumentálása terén van szükség. Ezek a közös vállalkozás belsőkontroll-rendszerének fontos elemei.
            
         
               19.
            
            
               2010 végéig a mögöttes üzleti folyamatokat még meg sem határozták, így azokat a számvitelért felelős tisztviselő még nem hagyta jóvá a közös vállalkozás pénzügyi szabályzatának megfelelően.
            
         
               20.
            
            
               Az informatikai kontrollmechanizmusok korlátozott átvilágítása kimutatta, hogy bár az informatikai irányítás és gyakorlat ugyan megfelel a közös vállalkozás méretének és céljainak, ám egyes területeken az alapelveket és eljárásokat még nem öntötték végleges formába (18).
            
         
               21.
            
            
               A közös vállalkozás utólagos ellenőrzési stratégiáját (19) az irányítóbizottság a 2010. december 14-i határozatával fogadta el. Ez a stratégia az egyik legfontosabb kontrollmechanizmus az alapul szolgáló tranzakciók jogszerűségének és szabályszerűségének értékelésére. A stratégia azzal számol, hogy 2011-től kezdődően folyamatosan növekedni fog az ellenőrizendő alapsokaság (20), mivel ekkor egyszerre több pályázat keretében, párhuzamosan fognak működni a benyújtott költségigénylések mögöttes projektjei.
            
         
      
         A természetbeni juttatások értékelésének módszerei
      
   
   
               22.
            
            
               Mivel az irányítóbizottság nem tudott egyetértésre jutni, ezért még nem hagyta jóvá a természetbeni juttatások értékelésének módszereit (21). Ebből következően az EFPIA-tagok nem tudták a támogatási szerződésekben meghatározott módon bejelenteni az első beszámolási időszakban felmerült költségeiket.
            
         
      EGYÉB SZEMPONTOK
   
   
      
         A belső ellenőrzési részleg és a Bizottság belső ellenőrzési szolgálata
      
   
   
               23.
            
            
               Korábbi jelentésében a Számvevőszék hangsúlyozta, hogy a közös vállalkozás alapszabályában egyértelműbbé kell tenni a Bizottság belső ellenőrének szerepéről szóló rendelkezést. A közös vállalkozás pénzügyi szabályzatába ugyan még nem került be a Bizottság belső ellenőrének hatáskörét meghatározó módosítás, ám a Bizottság és a közös vállalkozás intézkedtek, hogy legyen egyértelmű annak meghatározása, milyen operatív feladatokat lát el a Bizottság belső ellenőrzési szolgálata, illetve a közös vállalkozás belső ellenőrzési részlege.
            
         
      
         Nem kötöttek befogadói megállapodást
      
   
   
               24.
            
            
               Amint arra a Számvevőszék korábbi jelentésében utalt, a közös vállalkozást létrehozó tanácsi rendelet értelmében a közös vállalkozásnak és Belgiumnak befogadói megállapodást kell kötnie a Belgium által nyújtandó irodahelyiségekről, kiváltságokról és mentességekről, valamint egyéb támogatásokról. 2010 végéig azonban még nem került sor ilyen megállapodás megkötésére.
            
         
      Ezt a jelentést Igors LUDBORŽS számvevőszéki tag elnökletével a IV. kamara a 2011. október 25-i ülésén, Luxembourgban fogadta el.
      
         
            a Számvevőszék nevében
         
         Vítor Manuel da SILVA CALDEIRA
         
            elnök
         
      
   
   
      (1)  A Tanács 2007. december 20-i 73/2008/EK rendelete az innovatív gyógyszerek kutatására irányuló kezdeményezést megvalósító közös vállalkozás létrehozásáról (HL L 30., 2008.2.4., 38. o.).
   
      (2)  A közös vállalkozás hatáskörét, tevékenységeit és a rendelkezésére álló forrásokat a tájékoztató jellegű melléklet foglalja össze.
   
      (3)  A 2006. december 18-i 1982/2006/EK európai parlamenti és tanácsi határozattal elfogadott hetedik keretprogram összefog minden kutatási vonatkozású uniós kezdeményezést, és alapvető szerepet játszik a növekedés, a versenyképesség, valamint a foglalkoztatás terén kitűzött célok elérésében. A keretprogram az Európai Kutatási Térségnek is egyik alappillére.
   
      (4)  A közös vállalkozást létrehozó tanácsi rendelet melléklete 11. cikkének (4) bekezdése szerint a természetbeni juttatások „nem pénzbeli hozzájárulások az EFPIA-ban tagsággal rendelkező, kutatást végző gyógyszeripari vállalatoktól, erőforrások formájában (például személyzet, berendezés, fogyóeszközök stb.)”.
   
      (5)  A közös vállalkozást létrehozó tanácsi rendelet melléklete 11. cikkének (5) bekezdése szerint a részt vevő, kutatást végző, az EFPIA tevékenységeiben tagsággal rendelkező gyógyszeripari vállalatok az IMI közös vállalkozástól nem kaphatnak pénzügyi támogatást semmilyen tevékenységhez.
   
      (6)  A beszámolóhoz tartozik egy jelentés az év során folytatott költségvetési és pénzgazdálkodásról, amely bemutatja többek között az előirányzatok teljesítésének alakulását, és összefoglalót ad a különböző költségvetési tételek közötti előirányzat-átcsoportosításokról.
   
      (7)  A pénzügyi kimutatások a következőkből állnak: a mérleg, az eredménykimutatás, a cash flow kimutatás, a nettó eszközökben bekövetkezett változásokat feltüntető kimutatás, valamint a pénzügyi kimutatások melléklete; ez utóbbi a számviteli politika meghatározó alapelveinek bemutatását és egyéb magyarázatokat tartalmaz.
   
      (8)  A költségvetés végrehajtásáról szóló jelentés a költségvetési eredménykimutatást és annak mellékletét tartalmazza.
   
      (9)  HL L 248., 2002.9.16., 1. o.
   
      (10)  A 2343/2002/EK, Euratom bizottsági rendelet (HL L 357., 2002.12.31., 72. o.) 33. cikke.
   
      (11)  A 2343/2002/EK, Euratom rendelet 38. cikke.
   
      (12)  A beszámolók bemutatására vonatkozó, illetve az európai uniós szervek által alkalmazandó számviteli szabályokat a legutóbb a 652/2008/EK, Euratom rendelettel (HL L 181., 2008.7.10., 23. o.) módosított 2343/2002/EK, Euratom rendelet VII. címének 1. fejezete tartalmazza. Ezeket a szabályokat beépítették a közös vállalkozás pénzügyi szabályzatába.
   
      (13)  Könyvvizsgálók Nemzetközi Szövetsége (IFAC) és a legfőbb ellenőrzési intézmények nemzetközi standardjai (ISSAI).
   
      (14)  A költségvetés elfogadásáig a kifizetések végrehajtása az 1/12 sz. költségvetési szabály alapján történt.
   
      (15)  A közös vállalkozás a harmadik pályázati felhívást 2010. október 22-én hirdette meg.
   
      (16)  A közös vállalkozás a második pályázati felhívást 2009. november 27-én hirdette meg.
   
      (17)  Az első pályázati felhívást 2008. április 30-án hirdették meg, és azt a Bizottság irányította.
   
      (18)  a) Nem teljes körű a stratégiai IT-tervezési és nyomonkövetési ciklus; b) nem állnak rendelkezésre formális biztonsági szabályok és eljárások; c) nem teljes körű a számítástechnikai kockázatok kezelése; d) nincsen hivatalos üzletmenet-folytonossági terv, sem teljes körű és tesztelt vészhelyzeti helyreállítási terv.
   
      (19)  Az IMI közös vállalkozást létrehozó tanácsi rendelet 12. cikkének (4) bekezdése kimondja, hogy az IMI közös vállalkozás helyszíni ellenőrzéseket és pénzügyi ellenőrzéseket végez az általa finanszírozott kutatási tevékenységek résztvevőinél.
   
      (20)  Az ellenőrzési alapsokaság a projektek kedvezményezettjei által a támogatható költségek alapján, valamint az EFPIA-tagok által a természetbeni juttatások alapján benyújtott költségigénylésekből tevődik össze. A 2010-re vonatkozó költségigénylések becsült összege 24,6 millió euro.
   
      (21)  A közös vállalkozást létrehozó tanácsi rendelet melléklete 11. cikkének (4) bekezdése szerint a természetbeni hozzájárulások értékelésének módszertanát a közös vállalkozás belső szabályaiban és eljárásaiban kell meghatározni, a pénzügyi szabályaival összhangban, és a hetedik keretprogram részvételi szabályai alapján.
   
      MELLÉKLET
      
         Innovatív gyógyszerek kutatására irányuló kezdeményezést megvalósító közös vállalkozás (Brüsszel)
      
      
         Hatáskör és tevékenységek
      
      
                  
                     A Szerződésből eredő uniós hatáskör
                  
                  
                     (Részlet az Európai Unió működéséről szóló szerződés 187. és 188. cikkéből)
                  
               
               
                  187. cikk:
                  Az Unió közös vállalkozásokat vagy egyéb olyan struktúrákat hozhat létre, amelyek az uniós kutatási, technológiafejlesztési és demonstrációs programok hatékony végrehajtásához szükségesek.
                  188. cikk:
                  A Tanács a Bizottság javaslata alapján, valamint az Európai Parlamenttel és a Gazdasági és Szociális Bizottsággal folytatott konzultációt követően fogadja el a 187. cikkben említett rendelkezéseket.
                  Az Európai Parlament és a Tanács rendes jogalkotási eljárás keretében, a Gazdasági és Szociális Bizottsággal folytatott konzultációt követően fogadja el a 183., 184. és 185. cikkben említett rendelkezéseket. A kiegészítő programok elfogadásához az érintett tagállamok egyetértése szükséges.
               
            
                  
                     A közös vállalkozás hatásköre
                  
               
               
                  
                     Célkitűzések
                  
                  
                     (A közös vállalkozás létrehozásáról szóló 73/2008/EK tanácsi rendelet 2. cikke)
                  
                  Az IMI közös vállalkozás hozzájárul a hetedik keretprogram és különösen a hetedik keretprogram végrehajtását célzó „Együttműködés” egyedi program „Egészségügy” témakörének megvalósításához. Célja, hogy jelentősen növelje a gyógyszerek kifejlesztési folyamatának hatékonyságát és eredményességét, azzal a hosszú távú céllal, hogy a gyógyszergyártási ágazat hatékonyabb és biztonságosabb innovatív gyógyszereket gyártson. Különösen:
                  
                              a)
                           
                           
                              olyan koordinált megközelítési mód révén törekszik a kutatási szűk keresztmetszetek leküzdésére a gyógyszerfejlesztési folyamatban, amely támogatja a „versenyt megelőző gyógyszeripari kutatást és fejlesztést” a tagállamokban és a hetedik keretprogramhoz társult országokban;
                           
                        
                              b)
                           
                           
                              támogatja az innovatív gyógyszerek kutatására irányuló közös technológiai kezdeményezés kutatási ütemtervében megadott kutatási prioritások (a továbbiakban: kutatási tevékenységek) megvalósítását, nevezetesen támogatások odaítélésével, versenypályázati felhívásokat követően;
                           
                        
                              c)
                           
                           
                              biztosítja, hogy tevékenysége és a hetedik kutatási keretprogram egyéb tevékenységei kölcsönösen kiegészítsék egymást;
                           
                        
                              d)
                           
                           
                              a köz- és a magánszféra közötti partnerségként jön létre, amely a kutatási befektetés növelését célozza a tagállamok és a hetedik keretprogramhoz társult országok biogyógyszerészeti ágazatában, az erőforrások egyesítésével és a köz- és a magánszektor közötti együttműködés elősegítésével;
                           
                        
                              e)
                           
                           
                              a hetedik keretprogram célkitűzéseinek megfelelően tevékenységeiben elősegíti a kis- és középvállalkozások (kkv-k) részvételét.
                           
                        
                     Feladatok
                  
                  
                     (A melléklet – Az Innovatív gyógyszerek kutatására irányuló közös technológiai kezdeményezést megvalósító európai közös vállalkozás alapszabálya – 1. cikke)
                  
                  Az innovatív gyógyszerek kutatására irányuló kezdeményezést megvalósító közös vállalkozás (a továbbiakban: IMI közös vállalkozás) fő feladatai és tevékenységei a következők:
                  
                              a)
                           
                           
                              az innovatív gyógyszerek kutatására irányuló közös technológiai kezdeményezés kialakításának és fenntartható irányításának biztosítása;
                           
                        
                              b)
                           
                           
                              a 18. cikkben említett éves végrehajtási terv meghatározása és pályázati felhívásokon keresztül történő végrehajtása;
                           
                        
                              c)
                           
                           
                              az innovatív gyógyszerek közös technológiai kezdeményezés kutatási ütemtervének rendszeres felülvizsgálata és szükséges kiigazítása, a megvalósítása során felmerülő tudományos fejleményekre figyelemmel;
                           
                        
                              d)
                           
                           
                              az állami és a magánszektorban a szükséges források mozgósítása;
                           
                        
                              e)
                           
                           
                              a Közösség, az ipar és más érdekeltek – például a szabályozó hatóságok, a betegképviseleti szervezetek, a tudományos körök és klinikai központok – közötti szoros és hosszú távú együttműködés, valamint az ipar és a tudományos körök közötti együttműködés kialakítása és fejlesztése;
                           
                        
                              f)
                           
                           
                              az e területen folyó nemzeti és nemzetközi tevékenységek összehangolásának elősegítése;
                           
                        
                              g)
                           
                           
                              kommunikációs és terjesztési tevékenységek vállalása;
                           
                        
                              h)
                           
                           
                              kommunikáció és együttműködés a tagállamokkal és a hetedik keretprogramhoz társult országokkal egy külön erre a célra létrehozott csoporton keresztül, amelyre a továbbiakban „IMI tagállami képviselői csoport” néven történik hivatkozás;
                           
                        
                              i)
                           
                           
                              az érdekeltek csoportjaival való legalább évenkénti találkozó – a továbbiakban: az érdekeltek fóruma – szervezése, biztosítandó az IMI közös vállalkozás kutatási tevékenységeinek nyitottságát és átláthatóságát az érdekeltek számára;
                           
                        
                              j)
                           
                           
                              azon jogalanyok értesítése az Európai Beruházási Banktól felvehető hitelekről, amelyek már kötöttek az IMI közös vállalkozással támogatási megállapodást (a továbbiakban: támogatási megállapodás), különös tekintettel a hetedik keretprogram alapján létrehozott kockázatmegosztási pénzügyi mechanizmusra;
                           
                        
                              k)
                           
                           
                              a projektekkel kapcsolatos információk közzététele, beleértve a résztvevők nevét és az IMI közös vállalkozás pénzügyi hozzájárulásának összegét résztvevőnként;
                           
                        
                              l)
                           
                           
                              az innovatív gyógyszerek kutatására irányuló közös technológiai kezdeményezés hatékonyságának biztosítása;
                           
                        
                              m)
                           
                           
                              a közös vállalkozást létrehozó rendelet 2. cikkében említett célkitűzések eléréséhez szükséges minden egyéb tevékenység végzése.
                           
                        
            
                  
                     Irányítás
                  
               
               
                  
                     (A 73/2008/EK tanácsi rendelet mellékletének – Az Innovatív gyógyszerek kutatására irányuló közös technológiai kezdeményezést megvalósító európai közös vállalkozás alapszabálya – 4. cikke)
                  
                  1.   Az irányító testület
                  
                  2.   Az ügyvezető igazgató
                  
                  3.   A tudományos bizottság
                  
                  4.   Két tanácsadó testület
                  
                  az IMI tagállami képviselői csoport és az érdekeltek fóruma
                  
                     5.   Belső ellenőrzés
                  
                  
                              —
                           
                           
                              Az Európai Bizottság belső ellenőre
                           
                        
                     (A 73/2008/EK tanácsi rendelet mellékletének – Az Innovatív gyógyszerek kutatására irányuló közös technológiai kezdeményezést megvalósító európai közös vállalkozás alapszabálya – 10. cikke)
                  
                  
                              —
                           
                           
                              Az IMI közös vállalkozás belső ellenőrzési részlege
                           
                        
                     (A 73/2008/EK tanácsi rendelet 6. cikke)
                  
                  
                     6.   Külső ellenőrzés
                  
                  Az Európai Számvevőszék
                  
                     (A 73/2008/EK tanácsi rendelet mellékletét képező alapszabály 17. cikkének (5) bekezdése és az IMI pénzügyi szabályzatának 126. cikke)
                  
                  
                     7.   A zárszámadás elfogadásáért felelős hatóság
                  
                  A Tanács javaslata alapján eljáró Európai Parlament.
                  
                     (A 73/2008/EK tanácsi rendelet 11. cikkének (4) bekezdése és az IMI pénzügyi szabályzatának 129. cikke)
                  
               
            
                  
                     A közös vállalkozás rendelkezésére álló erőforrások 2010-ben
                  
               
               
                  
                     Költségvetés
                  
                  
                     (A 73/2008/EK tanácsi rendelet személyi erőforrásokról szóló 7. cikkének (4) bekezdése)
                  
                  A végleges költségvetés 107 millió euro kötelezettségvállalási előirányzatot és 29 millió euro kifizetési előirányzatot tartalmazott. Ezenkívül 3 millió euro kötelezettségvállalási előirányzatot és 78,6 millió euro kifizetési előirányzatot áthoztak 2009-ről.
                  
                     Létszám 2010. december 31-én
                  
                  A létszámtervben 29 álláshely szerepelt, ebből a betöltött álláshelyek száma 18 volt.
                  Egyéb alkalmazottak:
                  
                              —
                           
                           
                              Kiküldött tagállami szakértők: 0
                           
                        
                              —
                           
                           
                              Szerződéses alkalmazottak: 4
                           
                        
                              —
                           
                           
                              Helyi alkalmazottak: 0
                           
                        Teljes alkalmazotti létszám: 22,
                  amely a következőképpen oszlik meg:
                  
                              —
                           
                           
                              Operatív feladatok: 4 fő
                           
                        
                              —
                           
                           
                              Adminisztratív feladatok: 7 fő (1)
                              
                           
                        
                              —
                           
                           
                              Vegyes feladatok: 11 fő
                           
                        
            
                  
                     Tevékenységek és szolgáltatások 2010-ben
                  
               
               
                  Új pályázati felhívások előkészítése és meghirdetése, értékelés, tárgyalás, támogatások irányítása, folyamatos kapcsolattartás, támogatás és iránymutatás a kedvezményezettek és egyéb résztvevők számára, kommunikáció a legfontosabb érdekelt felekkel, valamint találkozók és rendezvények szervezése azok részvételével, illetve egyeztetések az alapító tagokkal és azok támogatása az innovatív gyógyszerek kutatására irányuló stratégia és egyéb kapcsolódó tevékenységek terén.
               
            
                  
                     Forrás: az IMI közös vállalkozástól származó adatok.
               
            
         (1)  Az adminisztratív feladatokat végző adminisztratív asszisztensek száma.
   
   
      AZ INNOVATÍV GYÓGYSZEREK KUTATÁSÁRA IRÁNYULÓ KEZDEMÉNYEZÉST MEGVALÓSÍTÓ KÖZÖS VÁLLALKOZÁS VÁLASZAI
      
         A költségvetés végrehajtása
      
      
                  
                     16. és 17.
                  
               
               
                  bekezdés
               
            Az IMI közös vállalkozás számos kezdeményezést tett a költségvetés végrehajtásának megkönnyítése és felgyorsítása érdekében. Ezek a kezdeményezések többek között a következők voltak: a kutatási ütemterv felülvizsgálata, a harmadik és a negyedik pályázati felhívás meghirdetése, a második pályázati felhívás keretében finanszírozott új projektekre vonatkozó támogatási szerződésekkel kapcsolatos tárgyalások lezárása és a szerződések megkötése, valamint az első pályázati felhívás keretében finanszírozott projektekben részt vevő kedvezményezettektől érkező költségigénylések fogadása és kifizetése. Az ügyvezető igazgató hivatala az alapító tagokkal együttműködésben azt is vizsgálja, hogy hogyan lehetne a felhíváskezelési folyamatokat egyszerűsíteni és egységesíteni, illetve az időkereteket lerövidíteni.
      
         Belsőkontroll-rendszerek
      
      
                  
                     18. és 21.
                  
               
               
                  bekezdés
               
            Az IMI közös vállalkozás egy szisztematikus felülvizsgálattal, valamint az olyan belső folyamatok, mint az informatikai iránymutatások és eljárások szerkezeti megerősítésével tovább szilárdítja belsőkontroll-rendszereit. A projektek kedvezményezettjeitől érkező első költségigénylések utólagos ellenőrzését is megkezdik 2011 végéig.
      Ezzel párhuzamosan egy adminisztrációért és a pénzügyekért felelős új felsővezetői pozíció létrehozásával, valamint a belsőkontroll- és a belső ellenőrzési funkciók kialakításával tovább javul a belsőkontroll-keret IMI közös vállalkozás általi megvalósításának általános ellenőrzése.
      A számvitelért felelős tisztviselő 2011 júniusában jóváhagyta a számviteli rendszert támogató, mögöttes üzleti folyamatokat. Az ebből a gyakorlatból származó javaslatok megvalósítása tovább erősíti majd a belső kontrollokat.
      
         A természetbeni juttatások értékelésének módszerei
      
      
                  
                     22.
                  
               
               
                  bekezdés
               
            Folynak a tárgyalások az Európai Gyógyszergyártók Szövetségének (EFPIA) tagvállalatai által, az IMI közös vállalkozás projektjeinek keretében nyújtott természetbeni juttatások értékelésének módszereiről. A módosított támogatási szerződés mintájának az irányítótestület általi jóváhagyását követően a természetbeni juttatásokról egyedi jelentések kerülnek benyújtásra.
      
         A belső ellenőrzési részleg és a Bizottság belső ellenőrzési szolgálata
      
      
                  
                     23.
                  
               
               
                  bekezdés
               
            Az IMI közös vállalkozás belső ellenőrzési vezetőjének (Internal Audit Manager [IAC]) és az Európai Bizottság belső ellenőrzési szolgálatának (Internal Audit Service [IAS]) szerepét 2011 márciusában, az IAS és az IAC ellenőrzési chartájának jóváhagyásakor egyértelműbbé tették. Egy, a 2012–2014-es időszakra szóló koordinált stratégiai ellenőrzési terv elkészítése is folyamatban van annak biztosítására, hogy a tervezett ellenőrzések hatása optimális legyen, illetve hogy az IAS és az IAC ne végezze ugyanazt az ellenőrzési munkát kétszer.
      Az Európai Bizottság pénzügyi keretrendeletének folyamatban lévő felülvizsgálata után értékelésre kerül, hogy szükség van-e az IAS szerepének további tisztázására az IMI közös vállalkozás pénzügyi szabályzatában.
      
         Nem kötöttek befogadói megállapodást
      
      
                  
                     24.
                  
               
               
                  bekezdés
               
            A belga hatóságoknál folyamatban vannak a befogadói megállapodással kapcsolatos eljárások. A megállapodás várhatóan 2011 végéig létre fog jönni.